open-index/open-wikipedia-markdown huggingface dataset:
Θεοφάνης Σιατιστεύς

Ο **Θεοφάνης Σιατιστεύς** ήταν αγωνιστής της Ελληνικής Επανάστασης του 1821 και κληρικός . 
## Βιογραφικά στοιχεία
Γεννήθηκε στη Σελίτσα (σημερινή Εράτυρα) της επαρχίας Βοΐου του νομού Κοζάνης (Πρωτεύουσα της επαρχίας ήταν τότε η Σιάτιστα εξού και Σιατιστεύς). Το βαπτιστικό του όνομα ήταν Αναστάσιος, είναι άγνωστο όμως το επώνυμό του. 

Συμμετείχε αρχικά στις επιχειρήσεις της Χαλκιδικής ως γραμματέας του Εμμανουήλ Παππά. Μετά την αποτυχία της εκεί εξέγερσης, κατευθύνθηκε στη Νότιο Ελλάδα, όπου πήρε μέρος σε διάφορες πολεμικές επιχειρήσεις. Πήγε στην Πελοπόννησο και αμέσως έλαβε ενεργητικό μέρος στα γενικά πράγματα, συνάθροισε τους διασκορπισμένους συμπατριώτες του Μακεδόνες και μη, τους οργάνωνε σε στρατιωτικά σώματα και τους έστελνε στις μάχες. 

Κυρίως υπηρέτησε στα ναυτικά, αφού έμενε στις Σπέτσες και διατέλεσε για μεγάλο διάστημα γραμματέας του Σπετσιώτη ναύαρχου Γεώργιου Ανδρούτσου. Ήταν επίσης δάσκαλος και σύμβουλος της οικογένειας των Μποτσαραίων, οι οποίοι τον εκτιμούσαν πολύ.

Διετέλεσε ακόμη γραμματέας της Επαρχίας Πραστού με έδρα το Λεωνίδι της Τσακωνιάς.

Μετά τη σύσταση του Ελληνικού Κράτους παρέμεινε στα ελεύθερα εδάφη προσπαθώντας να βοηθάει τους Μακεδόνες με κάθε τρόπο. Χρημάτισε γραμματέας του νεοσύστατου Υπουργείου Παιδείας. Επί Όθωνος διορίστηκε γραμματέας της Ιεράς Συνόδου, στη θέση του Θεόκλητου Φαρμακίδη, και φάνηκε πολύ χρήσιμος στα εκκλησιαστικά πράγματα. Το 1852 εκλέχτηκε μητροπολίτης της Ιεράς Μητροπόλεως Μαντινείας και Κυνουρίας.

Πέθανε το 1868.

## Πηγές
* 
* 

Κατηγορία:Μητροπολίτες Μαντινείας και Κυνουρίας
Κατηγορία:Κληρικοί αγωνιστές του 1821
Κύπελλο Κυπελλούχων Ευρώπης καλαθοσφαίρισης ανδρών 1984-85

Το **Κύπελλο Κυπελλούχων ομάδων [[Ευρώπη]]ς [[καλαθοσφαίριση]]ς ανδρών** της περιόδου 1984-85 ήταν η δέκατη ένατη κατά σειρά διασυλλογική διοργάνωση αυτού του θεσμού. 
Στον Τελικό της, που διεξήχθη στη γαλλική πόλη Γκρενόμπλ, αναμετρήθηκαν η ισπανική Μπαρτσελόνα (η οποία είχε αποτύχει ένα χρόνο πριν στον Τελικό του Κυπέλλου Πρωταθλητριών) με τη Ζαλγκίρις του Κάουνας της σημερινής Λιθουανίας.

Στα ημιτελικά είχαν φθάσει η Βιλερμπάν (*ASVEL Villeurbanne*) και η Σαραγόσα (*CAI Zaragoza*) που αποδείχθηκαν ισάξιες των αντιπάλων τους, αλλά αποκλείσθηκαν στις λεπτομέρειες.

Στους προημιτελικούς την πρόκριση έχασαν η αυστριακή *Βιένα UBSC*, ο ΠΑΟΚ Θεσσαλονίκης, η *Χαποέλ Τελ Αβίβ* και η Καζέρτα (*Indesit Caserta*).

## Διαδικασία διεξαγωγής
Στη διοργάνωση πήραν μέρος μόλις 20 ομάδες, τέσσερις λιγότερες από ότι την προηγούμενη περίοδο. Παίχθηκε μια προκριματική φάση και στη συνέχεια μια φάση των 12 (6 ζεύγη), από όπου προέκυψαν οι 8 ομάδες των προημιτελικών.

## 1ος γύρος (Προκριματική φάση)
Έγιναν έξι διπλές αναμετρήσεις που οδήγησαν εκτός της συνέχειας τις *Κότκα KTP  Τίοβαεν Παλόιλιγιατ* (Φινλανδία), *Καρσίγιακα Ιζμίρ*, *Φόλκερκ Φέρι* (Ηνωμένο Βασίλειο), *Τσέπελ SC* (Ουγγαρία), ΑΠΟΕΛ και Μακάμπι Βρυξελλών (*Brussel Atomics*).

## 2ος γύρος (Φάση των 12)
Εδώ, το παιχνίδι έχασαν έξι ακόμη σύλλογοι: Οι *Άλβικ* Στοκχόλμης, *Χαακσμπέργκεν Τονέγκο/Χατράνς* (Ολλανδία), *Όστραβα Νόβα Χουτ TJ* (Τσεχοσλοβακία), *Μπόσνα Σαράγεβο*, *Σπαρτάκ Πλάμα Πλέβεν BC* (Βουλγαρία), *Έτσελα Έτελμπρυκ* (Λουξεμβούργο).

## Ημιτελικά
***Ζαλγκίρις Κάουνας**-Βιλερμπάν 84-78, 88-93.
*Σαραγόσα-**Μπαρτσελόνα** 84-79, 79-86.

## Τελικός
Στο ημίχρονο του μεγάλου Τελικού, η Μπαρτσελόνα του Μανόλο Φλόρες Σάντσεθ προηγήθηκε με 16 πόντους (51-35) για να μη χάσει το προβάδισμα έως το τέλος (**77-73**), παρά την αξιοσημείωτη αντίδραση των λιθουανών, με προεξάρχοντες τους τότε διεθνείς με την ομάδα της ΕΣΣΔ Ρίμας Κουρτινάιτις και Άρβιντας Σαμπόνις.

Έτσι, οι καταλανοί έφθασαν στην πρώτη τους κατάκτηση στη διοργάνωση, μετά από αρκετές ανεπιτυχείς προσπάθειες.

Οι συνθέσεις.
*Μπαρτσελόνα: Ιγνάθιο Σολοθάμπαλ 11, Τσίκο Σιμπίλιο 29, Ότις Ουίλι Χάουαρντ (ΗΠΑ) 11, Χουάν Αντόνιο Σαν Επιφάνιο 18, Άντονι Ντέιβις (ΗΠΑ) 2, Άνσα 2, ντε λα Κρούθ 4, Κρέσπο, Φερνάντεθ, Φλόρες, Ερεδέρο, Χ. Ορτίθ. 
* Ζαλγκίρις: Σαμπόνις 14, Κουρτινάιτις 36, Βαλντεμάρας Χομίτσιους 6, Σεργκέι Γιοβάισα, Μπράζις 11, Κραπίκας, Τσίβιλις 6, Αρλάουσκας, Γιανκάουσκας, Λεκαράουσκας, Μασάλσκις, Βισότσκας.

## Παραπομπές


## Πηγές
*Ρώσικη Βικιπαίδεια
*BASKETPEDYA-Historical Basketball Database
*"100 χρόνια μπάσκετ 1891-1991".
*Περιοδικό "Τρίποντο" (αναδρομές και αφιερώματα στο θεσμό).
*Αθλητικές εφημερίδες της εποχής. 

1984 1985
Κυπελλο Κυπελλουχων Ευρωπης
Κυπελλο Κυπελλουχων Ευρωπης
Αγρωστώδη

Με την ονομασία **αγρωστώδη** (*Gramineae*), **αγρωστίδες** ή **ποοειδή** (Poaceae) φέρεται μεγάλη οικογένεια φυτών της ομοταξίας των Μονοκοτυληδόνων, που περιλαμβάνει ποώδη φυτά και σπανιότερα θαμνώδη ή δενδρώδη. Συνηθέστερα έχουν ρίζωμα, και βλαστό καλαμοειδή.

Πρόκειται για πολύ σπουδαία οκογένεια φυτών αφού σ΄ αυτή περιλαμβάνονται τα δημητριακά καθώς και πολλά κτηνοτροφικά. Σύμφωνα με το ταξινομικό σύστημα του Έγκελς τα Αγρωστώδη ανήκουν στη τάξη των Λεπυρανθών (Glumiflorae), με βάση το σύστημα του Ταχτατζιάν (Takhtajian) ανήκουν στη τάξη των Ποωδών (Poales), ενώ σύμφωνα με το σύστημα του Cronquist στη τάξη των Κυπειρωδών (Cyperales). 
Τα αγρωστώδη αναπτύσσονται τόσο σε υγρούς τόπους όσο και σε ξηρούς από τις υπερβόρειες μέχρι και τις τροπικές περιοχές, κυρίως όμως σε λιβάδια, στέπες, σαβάνες, πάμπας καθώς και σε παράμος.

Η οικογένεια των αγρωστωδών περιλαμβάνει περίπου 600 - 700 γένη στα οποία περιλαμβάνονται από 6.000 μέχρι 10.000 είδη. Τα αγρωστώδη κατέχουν την 5η κατά σειρά θέση σε πλήθος ειδών ανάμεσα στις οικογένειες των αγγειόσπερμων.

Η επιστήμη που έχει ως κύριο αντικείμενο μελέτης τις αγρωστίδες ονομάζεται Αγρωστολογία

## Δείτε επίσης
* Περιγραφικά βοτανολογικά ονόματα

*
Τέμενος Σινάν Πασά (Κωνσταντινούπολη)

Το **Σινάν Πασά Τζαμί** () είναι Οθωμανικό τζαμί ευρισκόμενο εντός της πυκνοκατοικημένης συνοικίας του Μπεσίκτας, στη Κωνσταντινούπολη της Τουρκίας. Ανεγέρθηκε από τον γνωστό Οθωμανό αρχιτέκτονα Μιμάρ Σινάν, κατόπιν επιθυμίας του ναυάρχου Σινάν Πασά. Ο *[[τουρμπές]]* (τάφος) του Χαϊρεντίν Μπαρμπαρόσα Πασά ευρίσκεται επί της ακριβώς απέναντι πλευράς του δρόμου. Τα τζαμιά που ανεγέρθηκαν από τον Μιμάρ Σινάν λέγεται πως "άλλαξαν την ιστορία της αρχιτεκτονικής".

## Δείτε επίσης
* Ισλαμική αρχιτεκτονική
* Κατάλογος τζαμιών
* Οθωμανική αρχιτεκτονική

## Παραπομπές


## Εξωτερικοί Σύνδεσμοι

* Εικόνες του Σινάν Πασά Τζαμί 
* Παρουσίαση από το Ίδρυμα Σινάν

Κατηγορία:Οθωμανικά τζαμιά στην Κωνσταντινούπολη
Αντιπάτρεια

Η **Αντιπάτρεια** ήταν αρχαία ελληνική πόλη στη νότια Ιλλυρία, πιθανώς πλησίον του σημερινού Μπεράτ της Αλβανίας. Οι αρχαίοι συγγραφείς δεν αναφέρουν κάτι περί της ίδρυσής της. Νεότεροι ερευνητές υπέθεσαν ότι ιδρύθηκε από τον Κάσσανδρο και ονομάστηκε έτσι προς τιμήν του πατέρα του, Αντιπάτρου. Αν αυτό είναι σωστό, τότε η πόλη πρέπει να ιδρύθηκε μετά το 314 π.Χ. οπότε ο Κάσσανδρος υπέταξε την Ιλλυρία.

Η πόλη αναφέρεται από τον Πολύβιο και τον Τίτο Λίβιο σχετικά με την κατάκτηση της Ηπείρου από τους Ρωμαίους. Κατελήφθη το 200 π.Χ. από λεγεώνες υπό τον Σουλπίκιο Γάλβα. Σύμφωνα με τον Τ. Λίβιο οι Ρωμαίοι κάλεσαν τους υπερασπιστές να παραδώσουν την πόλη αλλά αυτοί αρνήθηκαν. Μετά την κατάληψη οι Ρωμαίοι κατέσφαξαν όλους τους ενήλικες άνδρες, γκρέμισαν τα τείχη και έκαψαν την πόλη. 

Σύγχρονοι ερευνητές υποθέτουν ότι η πόλη ταυτίζεται με το σημερινό Μπεράτ (Βεράτιο) και την μεσαιωνική Πουλχεριούπολη.
## Παραπομπές

## Πηγές
* 
* 

Κατηγορία:Πόλεις της αρχαίας Ηπείρου
Κατηγορία:Αρχαία Ήπειρος
Κατηγορία:Ελληνιστικές πόλεις
Κατηγορία:Ιλλυρία
Δραματουργός

**Δραματουργός** είναι ελληνική λέξη. Αρχικά ονομαζόταν αυτός που έγραφε δράμα.

Σήμερα σαν έννοια υποδηλώνει ένα άτομο που γνωρίζει τους γραπτούς και άγραφους κανόνες του πολιτισμού. Δια των σφαιρικών θεατρικών και λογοτεχνικής ιστορίας γνώσεων του συμμετέχει ενεργά στις διαδικασίες της δημιουργίας, επικουρείται τη δουλειά του σκηνοθέτη και με τη διαχειριστική και διοικητική δραστηριότητα του υποστηρίζει το υπό παραγωγή έργο. 

Ο απαιτητικός δραματουργός γνωρίζει άριστα ξένες γλώσσες και είναι ικανός στη μετάφραση. Τα καθήκοντα του περιλαμβάνουν τη διόρθωση, προσαρμογή και γνωμοδότηση των κειμένων του θεατρικού έργου. Ο καλός δραματουργός συντονίζεται με τους συναδέλφους του, συνεργάζεται με το σκηνοθέτη και με τους ηθοποιούς όντας γέφυρα μεταξύ των δημιουργών και του έργου. Προσφέρει τεχνική βοήθεια στο συγγραφέα χωρίς να παρεμβαίνει υπερβολικά στο έργο. 

Η πλειονότητα των λογοτεχνικών δημιουργών στην αρχή της σταδιοδρομίας τους εξασκείται δραστήρια στο ρόλο του δραματουργού. Αυτή η εμπειρία τους συνδράμει αργότερα στη συγγραφή και θεατρική προσαρμογή των έργων τους.

Κατηγορία:Δράμα
Γεωργάκης Καψοκαλύβας

Ο **Γεωργάκης Καψοκαλύβας** ήταν αγωνιστής του αγώνα του 1821.

## Βιογραφικά στοιχεία
Η καταγωγή του ήταν από την Ζάτουνα της επαρχίας Καρύταινας. Ήταν άριστος καπετάνιος και υπηρέτησε την πατρίδα του με πολύ ζήλο και προθυμία. Βρέθηκε σε όλες τις μάχες με τους στρατιώτες του και ήταν υπό τις διαταγές του Γέρω Κολοκοτρώνη και του Δημήτρη Πλαπούτα. Συνήθιζε να συμβουλεύει τους στρατιώτες του να πολεμούν με ησυχία και προσεκτικά για να μην πέφτουν τα βόλια στην γη και τα ξοδεύουν άσκοπα. Έλεγε επίσης, ότι τα ντουφέκια δε τα έφτιαξαν για να βροντάμε στον αέρα, αλλά για να τρυπούν τα βόλια τα κορμιά των Τούρκων. Με τις συμβουλές του αυτές έβαζε τους στρατιώτες του σε φιλοτιμία, ποιος θα σκοτώσει περισσότερους Τούρκους.

## Πηγές
* 

Κατηγορία:Αγωνιστές του 1821
Θεοδόσιος Καρδαράς

Ο **Θεοδόσιος Καρδαράς** ήταν αγωνιστής του αγώνα του 1821.
## Βιογραφία
Η καταγωγή του ήταν από το Ζυγοβίστι της επαρχίας Καρύταινας. Ακολούθησε τον Κολοκοτρώνη στις πολιορκίες της Τριπολιτσάς και έμεινε κατά την διάρκεια όλης της πολιορκίας. Πήρε επίσης μέρος στις μάχες του Βαλτετσίου και της Γράνας. Οι στρατιώτες του ήταν όλοι σχεδόν σωματοφύλακες του Θεόδωρου Κολοκοτρώνη και πολύ τον βοηθήσανε.

## Πηγές
* 

Κατηγορία:Αγωνιστές του 1821
Βρωμιούχο νάτριο

right|thumb|150px|Βρωμιούχο νάτριο
right|thumb|150px|Κρυσταλλικό πλέγμα NaBr
Το **βρωμιούχο νάτριο**, γνωστό ως sedoneural είναι ένα άλας με χημικό τύπο NaBr, χρησιμοποιείται ευρέως ως αντισπασμωδικό και ηρεμιστικό στα τέλη του 19ου και στις αρχές του 20ου αιώνα. Η δραστικότητά του οφείλεται στα αρνητικά ιόντα βρωμίου. Πρόκειται για ένα κρυσταλλικό στερεό που μοιάζει με  χλωριούχο νάτριο (NaCl). Πρόκειται για μία ευρέως χρησιμοποιημένη πηγή βρωμιούχων ιόντων. Έχει σημείο τήξης 747°C και σημείο βρασμού 1396°C. Είναι επίσης ένα από τα αλογονίδια.

## Άλλες εφαρμογές
Χρησιμοποιείται ως υπνωτικό, αντισπασμωδικό και  ηρεμιστικό στην κτηνιατρική. Ως πηγή βρωμιούχων ιόντων, είναι φαρμακολογικά ενεργό και είναι ισοδύναμο με το βρωμιούχο κάλιο.

## Ασφάλεια
Το βρωμιούχο νάτριο είναι επιβλαβές σε περίπτωση κατάποσης ή εισπνοής σε μεγάλες ποσότητες, καθώς επηρεάζει το κεντρικό νευρικό σύστημα, τον εγκέφαλο και τα μάτια. Η χημική ένωση μπορεί να προκαλέσει εγκαύματα στο δέρμα, τα μάτια και το αναπνευστικό σύστημα.

## Πηγές
* Βρωμίδιο νατρίου      

Κατηγορία:Άλατα
Κατηγορία:Ενώσεις νατρίου
Κατηγορία:Ανόργανες ενώσεις βρωμίου
Γεώργιος Παπακωστόπουλος

Ο **Γεώργιος Παπακωστόπουλος** ήταν αγωνιστής του 1821.

Η καταγωγή του ήταν από το Ζυγοβίστι της επαρχίας Καρύταινας. Είχε γνωριστεί με τον Κολοκοτρώνη πριν την επανάσταση στη Ζάκυνθο. Όταν επέστρεψε στην Πελοπόννησο υπηρέτησε κοντά του μέχρι την Άλωση της Τριπολιτσάς. Πήρε μέρος σε όλες τις μάχες και έδειξε πολλή προθυμία και μεγάλη γενναιότητα.

## Πηγές
* 

Κατηγορία:Αγωνιστές του 1821
Στέφανος Ρολογάς

Ο **Στέφανος Ρολογάς** του Ιωάννη ήταν πρωτεργάτης  του αγώνα του 1821.

Η καταγωγή του ήταν από την Ζατούνη της επαρχίας Καρύταινας και είχε εγκατασταθεί στην Τριπολιτσά. Αρχικά υπηρέτησε την πατρίδα με δωρεές που έκανε από την ιδιωτική του περιουσία. Έκανε πολλές ενέργειες και προετοιμασίες για την επανάσταση.

## Πηγές
* 

Κατηγορία:Αγωνιστές του 1821
Αντώνιος Πελοπίδας

Ο **Αντώνιος Πελοπίδας** ήταν πρωτεργάτης και αγωνιστής στην επανάσταση του 1821.

## Βιογραφικά στοιχεία
Η καταγωγή του ήταν από τη Στεμνίτσα της επαρχίας Καρύταινας. Υπήρξε μέλος της Φιλικής Εταιρείας με βαθμό αποστόλου. Κατήχησε τα μυστήρια της Εταιρείας σε πολλούς και κυρίως στην Πάτρα. Μεταξύ των άλλων ήταν και ο μητροπολίτης Γερμανός και πολλοί άλλοι επίσημοι άνδρες. 

Εστάλη στην Αλεξάνδρεια όπου συνέχισε το αποστολικό του έργο και έφερε από εκεί πολλά πλοία φορτωμένα με πολεμοφόδια και τροφές για τον αγώνα. Επέστρεψε στην Πελοπόννησο και αγωνίστηκε ως στρατιώτης καθ' όλη την πολιορκία της Τριπολιτσάς, τόσο ως μαχητής, όσο και ως εμψυχωτής των συμπατριωτών του. 

Πέθανε πάμπτωχος, τόσο πολύ που η οικογένειά του δεν είχε ούτε τα έξοδα της κηδείας.

## Αναφορές


Κατηγορία:Αγωνιστές του 1821
Κατηγορία:Έλληνες μέλη της Φιλικής Εταιρείας
Ιωάννης Τρύφωνος Οικονομίδης

Ο **Ιωάννης Οικονομίδης** του Τρύφωνα ήταν αγωνιστής του αγώνα του 1821.

Η καταγωγή του ήταν από την Ζάτουνα της επαρχίας Καρύταινας. Πριν την επανάσταση είχε πάει στην Κωνσταντινούπολη και ακολούθησε τον Μιχαήλ Σούτσο, όταν αυτός είχε γίνει Βλάχμπεης. Παρευρέθηκε και στην επανάσταση της Βλαχίας, χωρίς να είναι γνωστό αν έκανε κάτι. Επέστρεψε στην Πελοπόννησο και υπηρέτησε ως στρατιώτης και πολιτικός κοντά στον Βασίλειο Πετμεζά γράφοντας και πολεμώντας. Μετά τον πόλεμο ακολούθησε πολιτική σταδιοδρομία.
 
## Αναφορές


Κατηγορία:Αγωνιστές του 1821
Κολιόπουλοι

Ο αδελφοί **Κολιόπουλοι** ήταν αγωνιστές του αγώνα του 1821.

Πρόκειται για τους **Παρασκευά** και **Θανάση**, αδελφούς του Δημήτρη Πλαπούτα. Η καταγωγή και των τριών ήταν από την Παλούμπα της επαρχία Καρύταινας. Ήταν πάντοτε αχώριστοι και ακολουθούσαν τον στρατηγό Πλαπούτα. Βρέθηκαν σε όλες τις μάχες όπου πολέμησε ο αδερφός τους. Κατά δε την μάχη της Πάτρας στις 9 Μαρτίου ο Κολοκοτρώνης τους έστειλε να πιάσουν το χορηγοκάμινο και έτσι αυτοί έφεραν την νίκη της μάχης εκείνης.

## Πηγές
* 

Κατηγορία:Αγωνιστές του 1821
Κωνσταντής Τσάκαλος

Ο **Κωνσταντίνος Τσάκαλος** ήταν αγωνιστής του αγώνα του 1821.

## Βιογραφία
Η καταγωγή του ήταν από το χωριό Κοκορά της Λιοδώρας. Από τις αρχές της επανάστασης ακολούθησε τον Κολοκοτρώνη, του οποίου ήταν καπετάνιος και σωματοφύλακας και πολύ εμπιστευτικός του. Βρέθηκε με τους στρατιώτες του σε όλες τις μάχες του Κολοκοτρώνη. Μάλιστα υπό την οδηγία του είχε τους μισούς από τους σωματοφύλακες του Κολοκοτρώνη. Έχαιρε πολλής υπόληψης για την τιμιότητα και την παλικαριά του. 

## Πηγές
* 

Κατηγορία:Αγωνιστές του 1821
Παναγιώτης Δημητρακόπουλος

Ο **Παναγιώτης Δημητρακόπουλος** ήταν ευεργέτης του αγώνα του 1821.
Η καταγωγή του ήταν από τον Μοριά, συγκεκριμένα την Αλωνίσταινα Αρκαδίας, γενέτειρα της μητέρας του Θεοδώρου Κολοκοτρώνη, της Ζαμπίας Κωτσάκη. Σήμερα ανήκει διοικητικά στην επαρχία Μαντινείας. Από το χωριό του ο Δημητρακόπουλος αναγκάσθηκε να εκπατριστεί μετά την αποτυχούσα επανάσταση του Ορλώφ (1770-1774) και να καταφύγει στην Πάρο.
Υπηρέτησε ως πολιτικός πριν από την επανάσταση και έκανε δωρεές από την ιδιωτική του περιουσία για τροφές και πολεμοφόδια.  Η οικογένεια Δημητρακοπούλου έβγαλε και στρατιωτικούς τον Σταύρο φημισμένο καπετάνιο και τον Γεώργιο. 
Ο Παναγιώτης Δ. Δημητρακόπουλος εμυήθη εγκαίρως στην Φιλική Εταιρία στην οποία ήταν και ο επικεφαλής στην Πάρο. Η 24 Απριλίου 1821 είναι η ημέρα έναρξης της Επανάστασης στην Πάρο, όταν ο Πάριος Φιλικός Παναγιώτης Δημητρακόπουλος με προκήρυξή του κηρύσσει την Επανάσταση. Καλύπτει με δικά του έξοδα την αποστολή Πάριων αγωνιστών στην Ύδρα κι από εκεί στην Πελοπόννησο Ιστορία της Πάρου. Οδήγησε αρκετούς στα πεδία των μαχών (Τριπολιτσά κ.α.), σταδιοδρόμησε δε ως βουλευτής, υπουργός, γερουσιαστής (πέθανε στα 1832). 

## Πηγές
* 
* 
* 

Κατηγορία:Έλληνες ευεργέτες
Κατηγορία:Αγωνιστές του 1821
Γεώργιος Δ. Δημητρακόπουλος

Ο **Γεώργιος Δημητρακόπουλος** ήταν αγωνιστής και πολιτικός της επαναστασης του 1821.

## Βιογραφία
Η καταγωγή του ήταν από την Αλωνίσταινα Αρκαδίας. Αρχικά έγινε μέλος της εφορείας του στρατοπέδου των Τρικόρφων, μετά την άλωση της Τριπολιτσάς πήρε τα όπλα και βρέθηκε στην πρώτη πτώση της Κορίνθου. Μετά από αυτά χρησίμευσε κατά την πολιορκία της Πάτρας επί Θεόδωρου Κολοκοτρώνη και αρίστευσε στην μάχη της 9ης Μαρτίου. 

Συμμετείχε στη μάχη εναντίον του Δράμαλη στα Δερβενάκια όπου εκστράτευσε με τους συμπατριώτες του, υπήρξε μεταξύ των πρώτων της μάχης, τα δε ταμπούρια του ήταν στο Αγριλόβουνο. Μετά την νίκη πήραν τους θησαυρούς του Δράμαλη και τους μοίραζαν "με το φέσι". 

Συμμετείχε ως πληρεξούσιος στην Β΄ Εθνοσυνέλευση Άστρους. Έπεσε μαχόμενος στην ατυχή μάχη των Τρικόρφων εναντίον του Ιμπραήμ Πασά στις 24 Ιουνίου 1825.

## Παραπομπές


## Πηγές
* 

Κατηγορία:Αγωνιστές του 1821
Κατηγορία:Έλληνες πληρεξούσιοι
Βασίλειος Δημητρακόπουλος

Ο **Βασίλειος Δημητρακόπουλος** ήταν αγωνιστής και πολιτικός του αγώνα του 1821.

## Βιογραφικά στοιχεία
Η καταγωγή του ήταν από την Αλωνίσταινα της επαρχίας Καρύταινας. Στην Πιάνα Αρκαδίας ο Θεόδωρος Κολοκοτρώνης συνέλαβε την ιδέα να κάνει σώμα σωματοφυλάκων του και διόρισε τον Δημητρακόπουλο δεύτερο διοικητή 150 στρατιωτών και των σωματοφυλάκων του. Το σώμα αυτό, λεγόμενο και ιερός λόχος, ωφέλησε πολύ στις μετέπειτα μάχες. Αργότερα ο Δημητρακόπουλος διορίστηκε επί της στρατολογίας σε όλη την επαρχία της Καρύταινας και την επαρχία Φαναρίου και πολύ προς τούτο χρησίμευσε.

Μετά την άλωση της Τριπολιτσάς τον στείλανε ως όμηρο ενέχυρο με τους Αλβανούς στην Βοστίτσα. Τελικά βοήθησε τον Γενναίο Κολοκοτρώνη στην ανέγερση του παλαιού φρουρίου της Καρύταινας του οποίου έγινε και φρούραρχος. 

Έμεινε μέχρι το τέλος του αγώνα πιστός και αχώριστος σύντροφος του Κολοκοτρώνη.

Πήρε μέρος στη Δ' Εθνοσυνέλευση στο Άργος και στην Ε' Εθνοσυνέλευση του 1832 σαν πληρεξούσιος Καρυταίνης.

## Πηγές
* 

Κατηγορία:Αγωνιστές του 1821
Κατηγορία:Έλληνες πληρεξούσιοι
Ιωάννης Στρατηγόπουλος

Ο **Ιωάννης Στρατηγόπουλος** ήταν αγωνιστής στην επανάσταση του 1821.

Η καταγωγή του ήταν από τα Λαγκάδια της επαρχίας Καρύταινας. Έμεινε στην Ύδρα και πήρε μέρος στην εκεί γινόμενη στάση του Αντωνίου Οικονόμου κατά των αρχόντων. Αργότερα ήρθε στην πολιορκία της Τριπολιτσάς όπου πολέμησε. Ύστερα από τις μάχες εναντίον του Δράμαλη έγινε υπασπιστής του Δημήτρη Πλαπούτα.

## Πηγές
* 

Κατηγορία:Αγωνιστές του 1821
Ανδρέας Παπαδιαμαντόπουλος (του 1821)

Ο **Ανδρέας Παπαδιαμαντόπουλος** ήταν αγωνιστής του αγώνα του 1821.
## Βιογραφικά στοιχεία
Η καταγωγή του ήταν από την Δημιτσάνα. Είχε πάει στην Κωνσταντινούπολη από όπου και επέστρεψε στα Βέρβαινα και από εκεί στο Βαλτέτσι. Τον έστειλε ο Κολοκοτρώνης να υπηρετήσει ως αστυνομικός τα στρατιωτικά σώματα στις θέσεις Δούκα Σίκαλι και Χρυσοβίτσι για να προσέχει να μην φεύγουν οι στρατιώτες από το στρατόπεδο. Εκπλήρωσε την υπηρεσία του αυτή με επιτυχία. Αργότερα έκανε χρέη υπασπιστή στο στρατόπεδο του Χρυσοβιτσίου, μετρούσε τους στρατιώτες, έβγαζε τις 
βάρδιες και πρόσεχε να μην κοιμούνται. Μετά την μάχη του Βαλτετσίου ο Κολοκοτρώνης τον διόρισε οδηγό στους καμπίσιους Καρυτινούς, και έδειξε και εκεί πολύ ζήλο. Κατά την διάρκεια της πολιορκίας της Τριπολιτσάς εστάλη όπως και άλλοι τότε στα Μεγάλα Δερβένια με την αναλογία των καμπίσιων στρατιωτών για να φυλάξουν το πέρασμα να μην εισβάλουν οι Τούρκοι στην Πελοπόννησο.

Μετά την άλωση της Τριπολιτσάς αποσπάστηκε από τον Κολοκοτρώνη και προσκολλήθηκε με τον Κανέλλο Δεληγιάννη και αποσύρθηκε από το στρατιωτικό. 

Όταν συντάχτηκε η Πελοποννησιακή Γερουσία διορίστηκε πολιτικός φροντιστής στους Μύλους του Ναυπλίου μοιράζοντας μερίδες στους στρατιώτες. 

## Πηγές
* 

Κατηγορία:Αγωνιστές του 1821
Αργύρης Αποσκίτης

Ο καπετάνιος **Αργύρης Αποσκίτης** ήταν αγωνιστής στην Επανάσταση του 1821.

## Βιογραφικά στοιχεία
Η καταγωγή του ήταν από το χωριό Βελημάχι Γορτυνίας. Υπήρξε φημισμένος καπετάνιος και οπλαρχηγός και βρέθηκε στην μάχη του Λάλα, έπειτα στην πολιορκία της Τριπολιτσάς. Κατά την διάρκεια της Μάχης της Γράνας κλείστηκε με τον Δημητράκη Δεληγιάννη στον Μαντσαγρά. Ό Αποσκίτης συμμετείχε σε πολλές μάχες στο πλευρό και υπό τις διαταγές των Δεληγιανναίων, μία από τις πιο γνωστές οικογένειες της επανάστασης του 1821.

Στην πολιορκία της Πάτρας στις 9 Μαρτίου πληγώθηκε ελαφρά. Συστράτευε πάντα με τον Κανέλλο και τον Δημήτριο Δεληγιάννη. Πολέμησε και στις μάχες εναντίον του Δράμαλη και του Ιμβραήμ Πασά. Ό Αργύρης Αποσκίτης στην μάχη των Τρικόρφων πληγώθηκε σοβαρά και στα δύο χέρια και έμεινε ανάπηρος. Το 1823 δόθηκε στον Αργύρη Αποσκίτη για της υπηρεσίες του στον αγώνα ό βαθμός του χιλίαρχου.

## Πηγές
* 

## Αναφορές


Κατηγορία:Αγωνιστές του 1821
Αδελφοί Καράλη

Οι αδελφοί  **Καράλη** ήταν αγωνιστές του αγώνα του 1821.

Πρόκειται για τους **Γιαννάκη** και **Χρυσανθάκο** Καράλη. Η καταγωγή τους ήταν από το Βελημάχι. Υπηρέτησαν στρατιώτες στην μάχη του Λάλα, της Τριπολιτσάς, της Γράνας και των Πατρών. Πήγαν και στο Μεσολόγγι με τον στρατηγό Κανέλλο Δεληγιάννη, τον οποίο και υπηρέτησαν.

## Πηγές
* 

Κατηγορία:Αγωνιστές του 1821
Θεόδωρος Ασημακόπουλος

Ο **Θεόδωρος Ασημακόπουλος** ή **Κοντοβαζαινίτης** ήταν αγωνιστής του αγώνα του 1821.

Η καταγωγή του ήταν από την επαρχία Καρύταινας και συγκεκκριμένα από την Κοντοβάζαινα της Αρκαδίας. Υπηρέτησε στρατιώτης σε πολλές μάχες και αρχικά πήγε και στο Μεσολόγγι με τον τεράστιο και μέγα αρχηγό, ήρωα, αγωνιστή, οπλαρχηγό και στρατηγό της επανάστασης του 1821  Κανέλλο Δεληγιάννη τον οποίον και ακολούθησε και πολέμησε γενναία στην Ά Πολιορκία και έξοδο του Μεσολογγίου. 

Ό Θεόδωρος Ασημακόπουλος αργότερα πολέμησε γενναία και σε διάφορες μάχες στον Μοριά[Στην Πελοππόνησο δηλαδή] (Όπως στην μάχη για την πολιορκία της Πάτρας, στην μάχη για την πολιορκία της Τρίπολης, στην μάχη για την πολιορκία της Βοστίτσας, στην μάχη για την πολιορκία του Βαλτετσίου, στην μάχη για την πολιορκία του φρούριου της Ακροπόλεως, στην μάχη για την πολιορκία του φρούριου του Άργους, κ.α- Σκοτώθηκε στην Μάχη των Τρικόρφων.το 1825.

## Πηγές
* 

Κατηγορία:Αγωνιστές του 1821
Καπογιαννάκης

Ο καπετάν **Καπογιαννάκης** ήταν αγωνιστής του αγώνα του 1821.

Η καταγωγή του ήταν από τις Ράχες της επαρχίας Καρύταινας. Ακολούθησε τον στρατηγό Κανέλλο Δεληγιάννη σχεδόν σε όλες τις μάχες και πήγε και στο Μεσολόγγι. 

Έπεσε πολεμώντας στα Τρίκορφα στην μάχη εναντίον του Ιμπραήμ.

## Πηγές
* 

Κατηγορία:Αγωνιστές του 1821
Σπήλιος Ζούτος

Ο **Σπήλιος Ζούτος** ή **Σταματόπουλος** ήταν αγωνιστής του αγώνα του 1821.

Η καταγωγή του ήταν από το Μοναστηράκι Αρκαδίας. Υπηρέτησε στρατιωτικός σε πολλές μάχες. Πήγε και στην Αθήνα με τον στρατηγό Γενναίο αρχηγούντος του Καραϊσκάκη.

## Πηγές
* 

Κατηγορία:Αγωνιστές του 1821
Κωνσταντίνος Πετρόπουλος

:*Για το βουλευτή του 20ου αιώνα, δείτε [[Κωνσταντίνος Π. Πετρόπουλος]] (1905 - 1970)*
Ο **Κωνσταντίνος Πετρόπουλος** ήταν αγωνιστής του αγώνα του 1821.

## Βιογραφικά στοιχεία
Η καταγωγή του ήταν από τα Μαγούλιανα Αρκαδίας. Είχε πάει στην Κωνσταντινούπολη, από όπου και επέστρεψε όταν άρχισε η επανάσταση. Υπηρέτησε ως στρατιώτης και υπήρξε ένας από τους πιο έξυπνους και γενναιότερους Μαγουλιανίτες. Ο Θεόδωρος Κολοκοτρώνης τον εκτιμούσε για την επιτηδειότητα του στις μάχες και ήθελε να τον έχει πάντα μαζί του. Πήρε μέρος και στις δύο μάχες του Βαλτετσίου και υπηρέτησε και στην πολιορκία της Τριπολιτσάς και αλλού. Τον έστειλε ο Κολοκοτρώνης να πάει να βρει Τούρκους του Δράμαλη επειδή δεν εμπιστευόταν τις φήμες που άκουγε και ήθελε να το εξακριβώσει. Πολέμισε στις μάχες εναντίον του Δράμαλη από την αρχή ως το τέλος. 

Μετά την φυλάκιση του Κολοκοτρώνη στην Ύδρα εξεστράτευσε και αυτός κατά των Αράβων του Ιμπραήμ Πασά, και έπεσε μαχόμενος στη μάχη του Κρεμμυδίου.

## Πηγές
* 

Κατηγορία:Αγωνιστές του 1821
Φώτιος Ηλιάδης

Ο **Φώτιος Ηλιάδης** ήταν πρωτεργάτης του αγώνα του 1821.

Η καταγωγή του ήταν από τη Δημητσάνα Αρκαδίας. Πριν την επανάσταση βρέθηκε στη Μολδοβλαχία και δραστηριοποιήθηκε υπέρ της Φιλικής Εταιρείας. Όταν ξέσπασε η επανάσταση στη Βλαχία πήρε μέρος και αυτός, ως πολιτικός και με δαπάνες από την ιδιωτική του περιουσία. Αφού διαλύθηκε εκεί η επανάσταση επέστρεψε στην πατρίδα του την Πελοπόννησο και βοήθησε σε όλο τον αγώνα. Υπήρξε πρότυπο αρετής και τιμιότητας και τον εκτιμούσαν όλοι. Υπηρέτησε και σε διάφορες Κυβερνήσεις, ιδίως του Ιωάννη Καποδίστρια.
 
## Αναφορές


Κατηγορία:Έλληνες πολιτικοί
Βραβείο Στάλιν

Το **Κρατικό Βραβείο Στάλιν** (ρωσικά: *Государтвенная Сталинская премия*) το οποίο συνήθως αναφέρεται απλά «Βραβείο Στάλιν» απονεμόταν κατά την περίοδο 1941-1954 (κάποιες πηγές αναφέρουν εσφαλμένα ότι το βραβείο σταμάτησε να υπάρχει το 1952). Είχε τον ίδιο ρόλο με το "Κρατικό Βραβείο Ε.Σ.Σ.Δ.") το οποίο δημιουργήθηκε το 1966. Οι τελετές απονομής του βραβείου το 1944 και το 1945 (τα τελευταία χρόνια του Β΄ Παγκόσμιου Πολέμου) δεν πραγματοποιήθηκαν, για αυτό και το 1946 η τελετή απονομής του βραβείου πραγματοποιήθηκε δυο φορές: τον Ιανουάριο βραβεύτηκαν οι πολίτες για τα έργα που πραγματοποίησαν στα 1943-1944 και τον Ιούνιο για τα έργα που πραγματοποιήθηκαν το 1945. 

## Σύγχυση
Το "Βραβείο Στάλιν" ήταν διαφορετικό βραβείο από το "Βραβείο Ειρήνης του Στάλιν" το οποίο δημιουργήθηκε στις 21 Δεκεμβρίου του 1949, και αυτό το βραβείο απονεμόταν κυρίως σε ξένους και όχι σε σοβιετικούς πολίτες.

## Βραβευμένοι

### Τομέας: Επιστήμη

Οι τελετές απονομής του βραβείου του 1944 και 1945 δεν πραγματοποιήθηκαν. Το 1946 η τελετή έλαβε χώρα δύο φορές: τον Ιανουάριο για τα έργα που δημιουργήθηκαν το 1943-1944 και τον Ιούνιο για τα έργα του 1945. 

Το 1954 πραγματοποιήθηκε η τελευταία τελετή απονομής για το βραβείο.

### Ταινίες

Ταινίες στις οποίες απονεμήθηκε το "Βραβείο Στάλιν":

*"*Circus*"
*"*Volga*"
*"*Zangezur*"
*"*Arsena*"
*"*Great Glow*"
*"*Chilhood of Maxim Gorsky*"
*"*Shchors*"
*"*We from Kronstadt*"
*"*If War Comes Tomorrow*"
*"*Alexander Nevsky*"
*"*The Great Citizen*"
*"*The New Teacher*"
*"*Dursun*"
*"*Baltic Deputy*"
*"*The Youth of Maxim*"
*"*A Great Life (Part I)*"
*"*Peter The First*"
*"*Minin and Pozharsky*"
*"*Suvorov*"
*"*Tractor-Drivers*"
*"*Last Night*"
*"*Musical Story*"
*"*Lenin in 1918*"
*"*Eliso*"
*"*Orange Valley*"
*"*Chapaev*"
*"*Yakov Sverdlov*"
*"*In the Depths of the Sea*"
*"*Force of Life*"
*"*Of Dunabe*"

### Τομέας: Τέχνες

Οι τελετές απονομής του βραβείου το 1944 και το 1945 δεν πραγματοποιήθηκαν, ενώ το 1952 έγιναν οι τελευταίες απονομές του "**Βραβείου Στάλιν**" στον τομέα της τέχνης.

## Παραπομπές


Σταλιν
Κατηγορία:Ιωσήφ Στάλιν
Μαρμάρινη κεφαλή εφήβου

Η **μαρμάρινη κεφαλή εφήβου** είναι τμήμα αρχαίου αττικού αγάλματος. Βρέθηκε τον Σεπτέμβριο του 1887 στην Περσική τάφρο κατά τις ανασκαφές της Ακρόπολης βορειοανατολικά του μουσείου. Φυλάσσεται στο Μουσείο της Ακρόπολης στην Αθήνα με αύξοντα αριθμό 689.

## Περιγραφή
Είναι κατασκευασμένη από μάρμαρο της Πάρου και έχει φυσικό μέγεθος, ύψους 24,5 εκατοστών. Παρουσιάζει το κεφάλι ενός εφήβου μέχρι το μέσο του λαιμού σε καλή κατάσταση. Το κεφάλι κλίνει λίγο προς τα εμπρός και ελαφρά στο πλάι προς τον δεξιό ώμο. Η κόμη είναι πλούσια και χτενισμένη με επιμέλεια. Τα ελαφρώς κατσαρά μαλλιά πέφτουν κυματίζοντας στο μέτωπο. Σκεπάζουν το κούτελο και καταλήγουν πίσω από τα αυτιά όπου είναι δεμένα σε δυο μεγάλες πλεξούδες που είναι τυλιγμένες γύρω από το κεφάλι και δεμένες μπροστά. Στην κορυφή της κεφαλής υπάρχει μια οπή διαμέτρου 12 χιλιοστών και βάθους 31 χιλιοστών. Τα μάτια είναι μεγάλα και περιβάλλονται από παχιά βλέφαρα. Οι βολβοί των οφθαλμών είναι μικρότεροι του κανονικού. Τα αυτιά, μάγουλα και η μύτη είναι κομψά. Η όλη έκφραση του προσώπου είναι μελαγχολική χωρίς το χαρακτηριστικό αττικό μειδίαμα. Κατά την αποκάλυψη του υπήρχαν εμφανή υπολείμματα χρώματος, ξανθοκίτρινου στα μαλλιά και κόκκινου στα χείλη, τα οποία έχουν πλέον ξεθωριάσει.

## Ερμηνεία
Δεν είναι γνωστό ποιόν απεικονίζει το άγαλμα αυτό. Είναι όμως ένα από τα ομορφότερα ευρήματα της Ακροπόλεως και συγκαταλέγεται στα σημαντικότερα για την ιστορία της αττικής τέχνης.

## Ιστορική τοποθέτηση
Τα χαρακτηριστικά της κόμης τα συναντούμε επίσης στο άγαλμα του Απόλλωνα του Ομφαλού, στην κόρη του Ευθυδίκου και σε απεικονίσεις σε αγγεία του Ευφρόνιου. Επίσης και σε ένα άλλο έκθεμα του μουσείου με αύξοντα αριθμό 308. Ο καλλιτεχνικός τύπος είναι νέος, έχει επιρροές της Πελοποννησιακής σχολής και είναι ακριβώς αντίθετος του γνωστού αρχαϊκού τύπου. Η χρονολόγηση του έργου προσεγγίζει το 490-480 π.Χ.. Είναι ένα από τα νεώτερα ευρήματα της Περσικής τάφρου, και χρονολογείται λίγο πριν την εισβολή των Περσών και την καταστροφή της πόλης. Το έργο πιθανόν φιλοτέχνησε ένας από τους δασκάλους του Φειδία, ο Ηγησίας των Αθηνών ή ο Αγελάδας του Άργους.

## Πηγές

* 
* 
* 
* 

Κατηγορία:Έργα γλυπτικής
Κατηγορία:Μουσείο Ακρόπολης
Κατηγορία:Αρχαιολογικά ευρήματα στην Αττική
Νταίζη Ντακ

Η **Νταίζη Ντακ** (γράφεται και *Νταίζυ*) είναι χαρακτήρας από καρτούν της Disney. Είναι ανθρωπόμορφη πάπια, το κορίτσι του Ντόναλντ Ντακ, και ζει στην Λιμνούπολη. Συχνά φορά: στα μαλλιά έναν φιόγκο, μια γυναικεία μπλούζα και στα πόδια γοβάκια. Έχει πρωταγωνιστήσει σε αρκετά κόμικς αλλά και σε 12 κινούμενα σχέδια στον κινηματογράφο και εμφανίστηκε για πρώτη φορά στη ταινία κινουμένων σχεδίων μικρού μήκους *Ο Κύριος Ντακ Πάει για Χορό* (Mr. Duck Steps Out) του 1940. Το στριπ που η Νταίζη εμφανίστηκε για πρώτη φορά δημοσιεύτηκε σε αμερικανικές εφημερίδες στις 4 Νοεμβρίου 1940.

Η Νταίζη έχει παίξει στις ταινίες *Τα Χριστουγεννιάτικα Κάλαντα του Μίκυ* (1983), και *[[Φαντασία 2000]]* (1999) στη σκηνή που αφορούσε την κιβωτό του Νώε. Επίσης, εμφανίστηκε τακτικά στις σειρές: *[[Κουάκ Πακ]]* (1996), *Mickey Mouse Works* (1999–2000), *Η Λέσχη του Μίκυ* (2001–2003), *Το Κλαμπ του Μίκυ Μάους* (2006–2016), *Μίκυ Μάους* (2013–2019), *Μίκυ Μάους: Τρελοπεριπέτειες* (2017–2021), *Ο Υπέροχος Κόσμος του Μίκυ Μάους* (2020–2023) και *Το Χαρούμενο Σπίτι του Μίκυ Μάους* (2021–παρών).

## Σχέση με Ντόναλντ Ντακ
Στην ταινία *Mr. Duck Steps Out*, στις 7 Ιουλίου 1940, ο Ντόναλντ Ντακ, ο αρραβωνιαστικός της Νταίζη, βγαίνει μαζί της για πρώτη φορά ραντεβού. Από τότε ερωτεύονται. Η σχέση κατά καιρούς είχε και σκαμπανεβάσματα.

## Ο δημιουργός που της έδωσε ζωή
Αυτός ήταν ο Ιταλός Τζοβάν Μπατίστα Κάρπι (1927-1999), ο οποίος καταγόταν από την Γένοβα. Ιδιαίτερα καλλιεργημένος και σπουδαίος παραμυθάς, ο Κάρπι διασκεύασε πολλά αριστουργήματα της παγκόσμιας λογοτεχνίας σύμφωνα με το πνεύμα της Disney, χρησιμοποιώντας συχνά την Νταίζη ως πρωταγωνίστρια. Χάρη σε αυτόν τον δημιουργό, οι αναγνώστες των κόμικς μπόρεσαν να την απολαύσουν ως Μις Ο’Χάρα στο κόμικ ‘’Paperino e il vento del sud’’, βασισμένο στην ταινία ‘’Όσα παίρνει ο άνεμος’’, ως πρωταγωνίστρια του έργου ‘’Πόλεμος και ειρήνη’’ και ως Μαντάμ Μπάτερφλαϊ, εμπνευσμένη από την γνωστή όπερα του Τζιάκομο Πουτσίνι. Σε κάθε περίπτωση η επιτυχία ήταν μεγάλη.

## Ονόματα της Νταίζη ανά τον κόσμο
*  Βέλγιο: Daisy
*  Γαλλία: Daisy
*  Γερμανία: Daisy Duck
*  Δανία: Andersine And
*  Ελλάδα: Νταίζη Ντακ
*  ΗΠΑ: Daisy Duck
*  Ινδονησία: Desi
*  Ισλανδία: Andresina
*  Ισπανία: Daisy
*  Ιταλία: Paperina
*  Κροατία: Vlatka Patka
*  Νορβηγία: Dolly Duck
*  Ολλανδία: Katrien Duck
*  Πολωνία: Daisy
*  Πορτογαλία: Margarida
*  Ρωσία: Dezi
*  Σερβία: Pata
*  Σουηδία: Kajsa Anka 
*  Τσεχία: Daisy
*  Νήσοι Φερόες: Dunhild Dunna
*  Φινλανδία: lines Ankka

## Βιντεοπαιχνίδια
Στη σειρά βίντεοπαιχνιδιών *[[Kingdom Hearts]]*, η Νταίζη Ντακ κάνει την εμφάνιση της ως δούκισσα στο Κάστρο Ντίσνεϋ.

Στο *[[Disney Speedstorm]]*, η Νταίζη είναι playable χαρακτήρας της κατηγορίας των Tricksters και μέλος της *Mickey and Friends Collection*.

## Παραπομπές


Κατηγορία:Disney (χαρακτήρες κόμικς)
Κατηγορία:Disney (χαρακτήρες κινουμένων σχεδίων)
Κατηγορία:Χαρακτήρες Kingdom Hearts
Λούης Στεφανή

Ο **Λούης Στεφανή** (19 Ιουλιου 1969 - ) είναι Κύπριος διεθνής αμυντικός ποδοσφαιριστής, και προπονητής ποδοσφαίρου.

Ήταν πολύ ταλαντούχος ποδοσφαιριστής. Ξεκίνησε την καριέρα του από την Ε.Π.Α. Λάρνακας, αλλά όταν η ΕΠΑ ενοποιήθηκε με τον Πεζοπορικός Λάρνακας και δημιουργήθηκε η ΑΕΚ Λάρνακας, συνέχισε την καριέρα στην ΑΕΚ.Είναι διεθνής με την Εθνική Κύπρου.

Αγωνίστηκε επίσης στις ομάδες Νέα Σαλαμίνα Αμμοχώστου, Αλκή Λάρνακας. Ως προπονητής εργάστηκε σε ΑΕΚ Λάρνακας, Νέα Σαλαμίνα Αμμοχώστου, ΑΣΙΛ Λύσης, Αλκή Λάρνακας και Εθνικό Άχνας.

## Παραπομπές


## Πηγές
* 
* Προφίλ στην ιστοσελίδα footballdatabase.eu

Κατηγορία:Κύπριοι ποδοσφαιριστές
Κατηγορία:Ποδοσφαιριστές Νέας Σαλαμίνας
Κατηγορία:Ποδοσφαιριστές ΑΕΚ Λάρνακας
Κατηγορία:Ποδοσφαιριστές ΕΠΑ Λάρνακας
Κατηγορία:Ποδοσφαιριστές Αλκής Λάρνακας
Κατηγορία:Αμυντικοί ποδοσφαιριστές
Κατηγορία:Προπονητές ποδοσφαίρου Εθνικού Άχνας
Κατηγορία:Προπονητές ποδοσφαίρου ΑΣΙΛ Λύσης
Πανεπιστήμιο Λινναίος

Το **πανεπιστήμιο Λινναίος** με έδρα το Βέξιε (Växjö) και το Κάλμαρ στη Σμόλαντ (Småland), επαρχία της νότιας Σουηδίας. 

Ιδρύθηκε το 2010, όταν ενώθηκε το πανεπιστήμιο του Βέξιε με αυτό του Κάλμαρ. Το όνομα του νέου πανεπιστημίου τιμά τον Σουηδό βοτανολόγο Κάρολο Λινναίο (Carl Nilsson Linnaeus).



Λινναιος
Ανάγλυφον Ερμού και Χαρίτων

Το ανάγλυφο ***Ο Ερμής και οι Χάριτες*** είναι αττικό ανάγλυφο. Ένα τμήμα του ανακαλύφτηκε το 1888, ενώ το δεύτερο και μεγαλύτερο τμήμα του βρέθηκε τον Ιανουάριο του 1889 στον ναό της Βραυρωνίας Αρτέμιδος στο νότιο τείχος της Ακρόπολης κοντά στα Προπύλαια. Φυλάσσεται στο Μουσείο της Ακρόπολης στην Αθήνα με αριθμό καταχώρησης καταλόγου 702.
## Περιγραφή
Είναι κατασκευασμένο από μάρμαρο Πεντέλης. Έχει διαστάσεις 39,5 εκατοστά ύψος, 40 έως 42,5 εκατοστά πλάτος. Έχει υποστεί φθορές και γι' αυτό λείπει το κεντρικό αέτωμα, ενώ το αριστερό χέρι και το δεξί πόδι του παιδιού έχουν χαθεί. Επίσης λείπει το κάτω μισό μέρος του προσώπου του Ερμή, και η επιφάνεια του όλου ανάγλυφου παρουσιάζει δορές σε διάφορα σημεία. Το ανάγλυφο παρουσιάζει πέντε πρόσωπα που βηματίζουν από δεξιά προς αριστερά. Οδηγός είναι ένας γεροδεμένος  άνδρας σε κατατομή (προφίλ) που παίζει δίαυλο, ενώ βηματίζει με το δεξί πόδι μπροστά. Ο αυλητής είναι ντυμένος με μακρύ ιμάτιο. Τα μαλλιά του είναι χτενισμένα και πιασμένα σε μακρές πλεξούδες που τυλίγουν το κεφάλι του. Είναι βαμμένα με κόκκινο χρώμα. Τον ακολουθεί πομπή τριών γυναικών, η κάθε μια με το δεξί πόδι μπροστά και τα γόνατα λυγισμένα σαν σε αγώνα δρόμου. Εκτός από τα πέλματα και τα γόνατα που είναι σκαλισμένα σε κατατομή, τα υπόλοιπα μέρη του σώματος καθώς και τα πρόσωπα είναι στραμμένα προς τον θεατή. Η πρώτη γυναίκα κρατάει στο δεξί χέρι ένα φρούτο, και με το αριστερό της χέρι κρατάει τον δεξιό καρπό της επόμενης γυναίκας που την ακολουθεί. Τα χαρακτηριστικά επαναλαμβάνονται και στις επόμενες δύο γυναίκες, από τις οποίες η τελευταία κρατάει από το χέρι ένα μικρό παιδί. Οι γυναίκες είναι ντυμένες με χιτώνα και από πάνω κοντό ένδυμα. Από τα λίγα υπολείμματα χρώματος ζωγραφικής συμπεραίνουμε, ότι το ανάγλυφο ήταν διακοσμημένο ως εξής. Τα κενά ανάμεσα στους παριστάμενους χαρακτήρες είχε χρώμα βαθύ μπλε, τα μαλλιά του αυλητή και των δύο Χάριτων είχαν χρώμα ερυθρό, ενώ η πρώτη Χάρις ίσως να είχε μαλλιά χρώματος ξανθού, λευκοκίτρινου. Τα ενδύματα είχαν διάφορα απαλά χρώματα. Γενικά ο καλλιτέχνης είχε τρία ή τέσσερα χρώματα, τα οποία χρησιμοποίησε εναλλάξ για να αποδώσει την μεγαλύτερη δυνατή ποικιλία.   
## Ερμηνεία
Η λατρεία των Χαρίτων στην Αθήνα ήταν πανάρχαια. Προς τιμή τους οι Αθηναίοι τελούσαν και μυστήρια, όπως μαρτυρεί ο Παυσανίας. Μαζί με τις τρεις Χάριτες λατρευόταν και ο Ερμής όπως ξέρουμε από τον Αριστοφάνη αλλά και από το χωρίο του Πλουτάρχου Το ανάγλυφο παριστάνει τον Ερμή που οδηγεί τις τρεις Χάριτες, οι οποίες χορεύουν στους ήχους του αυλού του θεού. Αμφίβολη μένει η ερμηνεία του παιδιού, το οποίο μάλλον δεν είναι θνητός, αλλά κάποιος ήρωας, ή κάποια συγγενική θεότητα. 
## Ιστορική τοποθέτηση
Το ανάγλυφο παρουσιάζει τα χαρακτηριστικά της αρχαϊκής τέχνης. 
## Παραπομπές

## Πηγές

* 
* 
* 

Κατηγορία:Ανάγλυφα
Κατηγορία:Αρχαϊκή τέχνη
Κατηγορία:Μουσείο Ακρόπολης
Κατηγορία:Αρχαιολογικά ευρήματα στην Αττική
Τσαρλς Μπόικοτ

Ο **Τσαρλς Μπόικοτ** (*Charles Boycott Cunningham*) (12 Μαρτίου 1832 - 19 Ιουνίου 1897) ήταν Άγγλος κτηματομεσίτης, του οποίου ο εξοστρακισμός από την τοπική κοινωνία στην Ιρλανδία, ως μέρος μιας εκστρατείας για τα δικαιώματα των αγροτικών ενοικιαστών το 1880, έδωσε στην Αγγλική γλώσσα το ρήμα «μποϋκοτάρω», από όπου προέκυψε η κοινά χρησιμοποιούμενη σήμερα λέξη *[[μποϊκοτάζ]]*.

Ο Μπόικοτ γεννήθηκε στο Νόρφολκ της Αγγλίας. Αφού υπηρέτησε στον Βρετανικό στρατό, ήρθε στην Ιρλανδία για να εργαστεί ως πράκτορας γης για τον Λόρδο Erne (John Crichton, 3ος κόμης του Erne), τον τοπικό γαιοκτήμονα της Lough Mask, περιοχής της Κομητείας Mayo.

Το 1880, ως μέρος της εκστρατείας για τα τρία "F" (**f**air rent, **f**ixity of tenure and **f**ree sale = λογικό ενοίκιο, σταθερότητα της διάρκειας της θητείας και ελεύθερη πώληση) για την προστασία των ενοικιαστών από την εκμετάλλευση, η *Irish Land League* (ιρλανδική πολιτική οργάνωση για την προστασία των κτηματιών) υπό τον Μάικλ Ντάβιτ απέσυρε την τοπική εργασία που ήταν αναγκαία για να σώσει τη συγκομιδή στο κτήμα του Λόρδου Erne. Όταν ο Μπόικοτ προσπάθησε να υπονομεύσει την εκστρατεία, η οργάνωση ξεκίνησε εκστρατεία απομόνωσης εναντίον του στην τοπική κοινότητα. Οι γείτονες δεν του μιλούσαν. Τα καταστήματα δεν τον εξυπηρετούσαν. Οι τοπικοί εργάτες αρνήθηκαν να φροντίσουν το σπίτι του και ο ταχυδρόμος να παραδώσει την αλληλογραφία του.

Η εκστρατεία κατά του Μπόικοτ έγινε αιτία συναγερμού στον βρετανικό Τύπο, με τις εφημερίδες να στέλνουν ανταποκριτές στα δυτικά της Ιρλανδίας να υπερτονίσουν αυτό που θεωρούσαν ως την θυματοποίηση και εξαπάτηση του υπαλλήλου του ομότιμου λόρδου, από Ιρλανδούς εθνικιστές. Πενήντα "Orangemen" (Ιρλανδοί προτεστάντες του Όλστερ) από την Κομητεία Κάβαν ταξίδεψαν στο κτήμα του κυρίου Erne για να σώσουν τη συγκομιδή, ενώ παράλληλα ένα σύνταγμα στρατιωτών και πάνω από 1.000 άνδρες της ιρλανδικής στρατιωτικής αστυνομίας παρατάχθηκαν για να προστατέψουν τις θεριστικές μηχανές.

Ολόκληρο το επεισόδιο εκτιμάται πως κόστισε στη Βρετανική κυβέρνηση και σε άλλες πάνω από 10.000 λίρες, για να μαζευτεί σοδειά πατάτας αξίας περίπου 350 λιρών, σύμφωνα με εκτίμηση του ίδιου του Μπόικοτ για την αξία της συγκομιδής.

Ο Μπόικοτ άφησε την Ιρλανδία την 1η Δεκεμβρίου του ίδιου έτους. Πέθανε το 1897 σε ηλικία 65 ετών. Το όνομά του, ωστόσο, έγινε αθάνατο και έμεινε στη ιστορία αφού στάθηκε αφορμή να δημιουργηθεί το ρήμα "boycott", «μποϊκοτάρω».

Η ιστορία του Μπόικοτ απεικονίζεται στην ταινία του 1947 *Captain Boycott*.

## Παραπομπές


## Εξωτερικοί σύνδεσμοι
* 

Κατηγορία:Ιρλανδοί
Κατηγορία:Μποϊκοτάζ
Κρατικός Αερολιμένας Νάξου «Απόλλων»

Ο **Κρατικός Αερολιμένας Νάξου «Απόλλων»** (συντομογραφίες: IATA: **JNX**, ICAO: **LGNX**, ΥΠΑ: **ΚΑΝΞ**) βρίσκεται σε απόσταση 3 χιλιομέτρων από την πρωτεύουσα του νησιού και 1 χιλιόμετρο από τον Άγιο Προκόπιο στη θέση «Αλυκές» (ανατολική πλευρά). Η διαδρομή προς το αεροδρόμιο είναι περίπου 10 λεπτά. 

## Ονοματολογία
Το αεροδρόμιο έχει πάρει το όνομα του από τον θεό του φωτός και της μουσικής των αρχαίων Ελλήνων Απόλλωνα.

## Ιστορικά γεγονότα
Στις 3 Ιουλίου 1992 ιδρύθηκε ο Κρατικός Αερολιμένας Νάξου «Απόλλων» για την εξυπηρέτηση των κατοίκων του νησιού.

## Μελλοντικές επενδύσεις
Σύμφωνα με πληροφορίες, έχει δρομολογηθεί η αναβάθμιση του αεροδρομίου, ώστε να είναι ικανό να δέχεται απ' ευθείας διεθνείς πτήσεις. Το ποσό του προγράμματος αναβάθμισης ανέρχεται στα 23,07 εκατομμύρια ευρώ.

## Αεροπορικές εταιρείες και προορισμοί

## Παραπομπές


Κατηγορία:Κτίρια και κατασκευές στη Νάξο
Ναξος
Κατηγορία:Απόλλων
Μαζαράκι Ιωαννίνων

:*Για οικισμούς με ίδιο όνομα στην Ελλάδα, δείτε: [[Μαζαράκι]]*

Το **Μαζαράκι** είναι ημιορεινό χωριό της Ηπείρου στην Περιφερειακή Ενότητα Ιωαννίνων. Απέχει 45 χλμ. ΒΔ. των Ιωαννίνων και βρίσκεται σε υψόμετρο 410 μέτρων περίπου. Είναι κτισμένο ανάμεσα στο λόφο Βίκο και στη δυτική όχθη του ποταμού Καλαμά. Σύμφωνα με το σχέδιο Καλλικράτης  αποτελεί την τοπική κοινότητα Μαζαρακίου που ανήκει στη δημοτική ενότητα Άνω Καλαμά του Δήμου Πωγωνίου και σύμφωνα με την απογραφή 2011 έχει πληθυσμό 196 κατοίκους, με κύρια ασχολία τους την κτηνοτροφία και την γεωργία.

## Παραπομπές


Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Πωγωνίου
Ορτάκιοϊ Βιθυνίας

Το **Ορτάκιοϊ** (**), άλλη ονομασία ( Geyve  Ortaköy) ήταν κωμόπολη της Βιθυνίας κατά την Οθωμανική Αυτοκρατορία στην σημερινή Τουρκία. Στην Οθωμανική περίοδο ανήκε στην επαρχία Γκέιβε του νομού Νικομηδείας στη Βιθυνία της Μικράς Ασίας. Σήμερα η περιοχή αυτή ανήκει διοικητικά στην επαρχία Sakarya . Η κωμόπολη αριθμούσε 7.000 Έλληνες και 3.000 Αρμένιους και καταστράφηκε ολοκληρωτικά το 1920 από συμμορίες τσετών κατά τους διωγμούς των Ελλήνων και Αρμενίων πριν την Μικρασιατική καταστροφή. Σήμερα υπάρχουν μόνο κάποια υπολείμματα ερειπίων του Ιερού του Ναού  Άγιου Γεώργιου ενώ σε κοντινή απόσταση υπάρχει μόνο ένας μικρός τούρκικος οικισμός που ονομάζεται Κουλφαλάρ με περίπου 200 κατοίκους. Βρίσκεται έξι χιλιόμετρα βορειοανατολικά του Γκέιβε,  σε ορεινή περιοχή κοντά στην δεξιά όχθη του ποταμού Σαγγάριου.  

## Ιστορικά στοιχεία
Την εποχή της Οθωμανικής Αυτοκρατορίας, κατά την περίοδο 1650 – 1920, το Ορτάκιοϊ, αναφερόμενο και ως Μεσοχώρι, αναφέρεται ότι έφτασε να έχει περί τους 10.000 κατοίκους: 7.000 Έλληνες και 3.000 Αρμένιους. Οι κάτοικοι ασχολούνταν με γεωργικές εργασίες και με την σηροτροφία, ενώ υπήρχαν πέντε ατμοκίνητα βιομηχανικά κλωστήρια μεταξιού με μεγάλο εμπόριο με τις Ευρωπαϊκές χώρες. 

Στο Ορτάκιοϊ της Βιθυνίας (Μεσοχώρι), πριν από την αναβίωση των Ολυμπιακών του 1896 στην Αθήνα τελούνταν «Ολυμπιακοί Αγώνες» με πλούσιο αγωνιστικό πρόγραμμα (εύφημος μνεία του θεσμού γίνεται στο δελτίο της Διεθνούς Ολυμπιακής Επιτροπής το 1895).

Το Ορτάκιοϊ ήταν πατρίδα των αδελφών Γεώργιου και Αθανάσιου Ετμεκτζόγλου που συνέχισαν και στην Ελλάδα την παράδοση του μεταξιού με εργοστάσια στον Βόλο και την Αθήνα (Μεταξουργείο Ετμεκτζόγλου). Επίσης ήταν τόπος καταγωγής του Μητροπολίτη Σερβίων και Κοζάνης (1923 -1945) Ιωακείμ Αποστολίδη, γνωστού για την πλούσια κοινωνική προσφορά του και την συμμετοχή του στην αντίσταση κατά την γερμανική κατοχή στις γραμμές του ΕΑΜ. Στο Ορτακιοϊ γεννήθηκε και ο Γεώργιος Παχτίκος, διακεκριμένος εθνομουσικολόγος, συνθέτης και πολύγλωσσος φιλόλογος.

Ο οικισμός καταστράφηκε το 1920 από άτακτες ομάδες κεμαλικών, μετά από ολοκληρωτική σφαγή του πληθυσμού και φωτιά που ακολούθησε. Σήμερα σώζονται μόνο τα θεμέλια της ελληνικής εκκλησίας και κάποια ερείπια από την Αρμενική Εκκλησία.  

## Παραπομπές


## Εξωτερικές συνδέσεις
* Φωτογραφία του Ορτάκιοϊ, 1889
* Η πρώτη πράξη της σφαγής στο Ορτάκιοϊ Βιθυνίας από τους τσέτες του Κεμάλ

Κατηγορία:Βιθυνία
Υπερυπνία

Η **υπερυπνία** είναι μια διαταραχή ύπνου κατά την οποία υπάρχει σταθερά υπερβολική υπνηλία ή επεισόδια ύπνου κατά τη διάρκεια της ημέρας. Η υπερυπνία χωρίζεται σε δύο κατηγορίες: Πρωτοβάθμια υπερυπνία και επαναλαμβανόμενη υπερυπνία. Και οι δύο έχουν τα ίδια συμπτώματα αλλά διαφέρουν ως προς το πόσο συχνά συμβαίνουν.

## Συμπτώματα
Αυτοί που υποφέρουν από υπερυπνία έχουν επαναλαμβανόμενα επεισόδια υπερβολικής ημερήσιας υπνηλίας, το οποίο είναι διαφορετικό από το αίσθημα κόπωσης λόγω έλλειψης ύπνου ή λόγω διακεκομμένου ύπνου το βράδυ. Έχουν ακούσια επεισόδια ύπνου επανειλημμένα κατά τη διάρκεια της ημέρας, συχνά σε ακατάλληλες στιγμές, όπως κατά την εργασία, κατά τη διάρκεια ενός γεύματος, ή μιας συνομιλίας. Αυτά τα μικρά διαστήματα ύπνου κατά τη διάρκεια της ημέρας δεν παρέχουν συνήθως ανακούφιση από τα συμπτώματα.

Ασθενείς με υπερυπνία συχνά έχουν παρατεταμένο ύπνο το βράδυ, εμφανίζουν δυσκολία να ξυπνήσουν από τον μακρύ ύπνο, και αισθάνονται αποπροσανατολισμό (δυσκολία επανάκτησης συνείδησης χρόνου, τόπου και προσώπου) όταν ξυπνήσουν. Άλλα συμπτώματα μπορεί να περιλαμβάνουν άγχος, αυξημένο εκνευρισμό, μειωμένη ενέργεια, ανησυχία, βραδύτητα σκέψης, αργή ομιλία, απώλεια της όρεξης, παραισθήσεις, και δυσκολίες μνήμης. Μερικοί ασθενείς χάνουν την ικανότητα να λειτουργούν σε οικογενειακό, κοινωνικό, επαγγελματικό ή άλλο περιβάλλον. Κατά κανόνα η υπερυπνία διαγιγνώσκεται για πρώτη φορά στην εφηβική ηλικία ή τη νεαρή ενηλικίωση. Αυτά τα συμπτώματα είναι παρόντα και στα δύο είδη υπερυπνίας. Ο πάσχων από πρωτογενή υπερυπνία εμφανίζει αυτά τα συμπτώματα κατά συνεχή και χωρίς διακοπές τρόπο για μήνες ή ακόμα και χρόνια. Η επαναλαμβανόμενη υπερυπνία χαρακτηρίζεται από επαναλαμβανόμενες περιόδους συμπτωμάτων κατά τη διάρκεια του έτους αναμεμιγμένες με περιόδους κανονικών κύκλων ύπνου. Το σύνδρομο Kleine-Levin είναι η πιο γνωστή, αν και πολύ σπάνια, μορφή επαναλαμβανόμενης υπερυπνίας. Οι άνθρωποι που εμφανίζουν το σύνδρομο συχνά κοιμούνται έως και δεκαοκτώ ώρες την ημέρα και όμως δεν αισθάνονται ανανεωμένοι μετά την αφύπνιση.

## Εξωτερικοί σύνδεσμοι
* Υπερυπνία στο www.orlpedia.gr

Κατηγορία:Ψυχιατρική
Κατηγορία:Διαταραχές του ύπνου
Κρατικός Αερολιμένας Σύρου «Δημήτριος Βικέλας»

Ο **Κρατικός Αερολιμένας Σύρου «Δημήτριος Βικέλας»** (συντομογραφίες: IATA: **JSY**, ICAO: **LGSO**, ΥΠΑ: **ΚΑΣΟΒ**), βρίσκεται σε απόσταση περίπου 2 χιλιομέτρων από το κέντρο της πόλης της Ερμούπολης και βρίσκεται διοικητικά εντός του ενιαίου Δήμου Σύρου - Ερμούπολης. Το προσωνύμιο "Δημήτριος Βικέλας" το πήρε προς τιμήν του Έλληνα ποιητή, πεζογράφου και λογοτέχνη Δημήτρη Βικέλα, ο οποίος γεννήθηκε στο νησί της Σύρου.

## Ιστορικά γεγονότα
* 1991: Με την Υπουργική Απόφαση ΥΠΜΕ Δ3/Α/6912/690/91 ιδρύεται και λειτουργεί ο Κρατικός Αερολιμένας Σύρου για τη χρησιμοποίηση από ελαφρά αεροσκάφη προς εκτέλεση τακτικών και έκτακτων πτήσεων εσωτερικού.

## Πρόσθετα χαρακτηριστικά Αερολιμένα
* Δάπεδο Στάθμευσης: 10.000 τ.μ.
* Κτιριακές εγκαταστάσεις Αεροσταθμού: 1.800 τ.μ.

### Υποδομή - Εγκαταστάσεις
Διαθέτει:
* Έναν (1) επιβατικό σταθμό
* Έναν (1) πυροσβεστικό σταθμό
* Κατηγορία πυρασφάλειας: 3
* Θέσεις στάθμευσης αεροσκαφών: 2 (δύο)
* Θέσεις στάθμευσης αεροσκαφών Γενικής Αεροπορίας: 6 (έξι)

## Αεροπορικές εταιρείες και προορισμοί

## Παραπομπές


## Εξωτερικοί Σύνδεσμοι
* https://web.archive.org/web/20100924193053/http://hcaa-eleng.gr/siros.htm

Κατηγορία:Κτίρια και κατασκευές στη Σύρο
Συρος
Κατηγορία:Ερμούπολη
Πρόσωπο

Το **πρόσωπο** είναι το εμπρόσθιο μέρος της κεφαλής ενός ζώου που χαρακτηρίζεται από τρία αισθητήρια όργανα, τα μάτια (οφθαλμοί), τη μύτη και το στόμα και μέσα από τα οποία τα ζώα εκφράζουν πολλά από τα συναισθήματά τους. Το πρόσωπο είναι ζωτικής σημασίας για τον άνθρωπο.

## Δομή
Τα κύρια χαρακτηριστικά του προσώπου είναι:

*Το μέτωπο, που πλευρικά από τα κροταφικά, τα φρύδια και τα αυτιά.
*Τα μάτια που προστατεύονται από τα βλέφαρα και τις βλεφαρίδες.
*Την μύτη, τα ρουθούνια και το ρινικό διάφραγμα.
*Τα μάγουλα, ζυγωματικά, που καλύπτουν τη γνάθο, το άκρο της οποίας είναι το πηγούνι.
*Το στόμα, με το άνω χείλος που αποκαλύπτει μερικές φορές τα δόντια.

Η εμφάνιση του προσώπου είναι ζωτικής σημασίας για την ανθρώπινη αναγνώριση και επικοινωνία. Οι μύες του προσώπου στους ανθρώπους επιτρέπουν την έκφραση συναισθημάτων.

Το πρόσωπο είναι από μόνο του μια πολύ ευαίσθητη περιοχή του ανθρώπινου σώματος και η έκφρασή του μπορεί να αλλάξει όταν ο εγκέφαλος διεγείρεται από οποιαδήποτε από τις πολλές ανθρώπινες αισθήσεις, όπως η αφή, η θερμοκρασία, η οσμή, η γεύση, η ακοή, η κίνηση, η πείνα ή τα οπτικά ερεθίσματα. Μία αλλοίωση του προσώπου αλλάζει την εμφάνιση του ανθρώπου.

Κατηγορία:Ανατομία ζώων
Στέφανος Δούγκας

Ο **Στέφανος Δούγκας** ήταν λόγιος κληρικός από τον Τύρναβο Θεσσαλίας.
## Βιογραφία
Γεννήθηκε το δεύτερο μισό του 18ου αιώνα και ήταν μαθητής του Ιωάννη Πέζαρο. Σπούδασε στα πανεπιστήμια της Χάλε, του Γκέτινγκεν και της Ιένας μαθηματικά και φιλοσοφία. Στην Ιένα παρακολούθησε τα μαθήματα του φιλοσόφου Schelling.Το 1809 ανέλαβε τη διεύθυνση της Μεγάλης του Γένους σχολής στην Κωνσταντινούπολη αλλά τον επόμενο χρόνο παραιτήθηκε. Το 1813 ύστερα από πρόσκληση του ηγεμόνα της Μολδοβλαχίας Σκαρλάτου Καλλιμάχη ανέλαβε τη διεύθυνση του ηγεμονικού λυκείου στο Ιάσιο. Προσπαθώντας να συμβιβάσει τις φυσικές επιστήμες με τη θεολογία, ο Δούγκας δημιούργησε παρεξηγήσεις και υποχρεώθηκε να στείλει στο Οικουμενικό Πατριαρχείο απολογία-ομολογία πίστεως. Χειροτονήθηκε διάκονος και διορίστηκε ηγούμενος στο μετόχιο της αγιορείτικης Μονής Βατοπεδίου στη Ρακετώσα της Μολδαβίας. Σχεδίαζε να ιδρύσει πανεπιστήμιο στα Αμπελάκια μαζί με τον Αθανάσιο Χριστοπούλο, το Γρηγορίο Κωνσταντά και τους αδελφούς Καπετανάκη κάτι που τελικά δε στάθηκε δυνατόν να γίνει.

Έργα του: *Απολογία* , *Στοιχεία Αριθμητικής και Άλγεβρας*(δίτομο έργο, Βιέννη 1816), *Φυσική* και *Αισθητική*.

## Πηγές
* Εγκυκλοπαίδεια Πάπυρος Λαρούς Μπριτάννικα,τ. 18
* Παπαδόπουλος, Χρυσόστομος Α., «Στέφανος Δούγκας » , Ἐκκλησιαστικὸς Φάρος, 25 (1926), σσ. 113-166
* Αποστολοπούλου Γεωργία, «Οι Έλληνες μαθητές του Schelling. Mία σύντομη επισκόπηση» στο: Επιστημονική Επετηρίδα *Δωδώνη* 20 (1991)/3 σσ. 9-25,  περίληψη  στα γερμανικά σσ. 24-25.
* Καραγιάννης, Γεώργιος Στεφ., «Στέφανος Δούγκας ὁ ἐκ Τυρνάβου Μαθηματικὸς καὶ Φιλόσοφος, πρῶτος διδάσκαλος τῆς φιλοσοφίας τοῦ Schelling στὴν Ἑλλάδα καὶ ἡ φιλοσοφική του διδασκαλία περὶ Θεοῦ καὶ φύσεως», στό: Πρακτικὰ Πανελληνίου Συνεδρίου, Θεσσαλοὶ Φιλόσοφοι, Λάρισα - Τσαρίτσανη, 1998, σσ. 175-178

## Παραπομπές


Κατηγορία:Έλληνες κληρικοί
Κατηγορία:Έλληνες λόγιοι του 19ου αιώνα
Κατηγορία:Έλληνες εκπαιδευτικοί